Potrivit Sistemului Electronic de Achiziții Publice, Compania Municipală de Agrement, campionul achizițiilor publice municipale, până în prezent, va închiria servicii de iluminat festiv pentru cele 14 zile ale Târgului de Mărțișor, 24 februarie-8 martie, de la Compania Municipală de Iluminat Public.

”Acestă companie nu deține, încă, licența de operator de iluminat public și nici nu a primit din partea Consiliului General delegarea serviciului de iluminat public, în Municipiul București”, a declarat pentru București FM Consilierul municipal, Cătălin Deaconescu.

Deaconescu mai spune că ”iluminatul festiv de Mărțișor îi va costa pe bucureșteni circa 30 de mii de euro, pe durata întregului eveniment, adică în jur de 2000 de euro pe seară. Celelalte achiziții pe care Compania Municipală Agrement SA le face pentru organizarea acestui târg, de la căsuțe pentru expozanți, până la sonorizare și scenă de concerte, vor duce la un cost de câteva sute de mii de euro pentru organizarea acestui eveniment”.